‘બિયોન્ડ ધ ક્લાઉડ્સ’ (‘વાદળને પેલે પાર’) સ્ટોરી છે ભાઈ બહેન આમિર (ઈશાન ખટ્ટર) અને તારા (માલવિકા મોહનન)ની. ઉપરવાળાએ એમના નસીબમાં કઠણાઈઓ જ લખી છે. નાનપણમાં જ મા-બાપનું અવસાન, બહેનને દારૂડિયો-અબ્યુઝિવ પતિ મળવો અને ફટાફટ અમીર બની જવાની લ્હાયમાં ઘરેથી ભાગી જઈને માંડ પાછો આવેલો ભાઈ. બહેન ધોબીઘાટમાં કામ કરીને ગુજરાન ચલાવે અને ભાઈ સફેદ પાઉડરની હેરાફેરી કરીને પૈસાદાર થઈ જવાના ખ્વાબ જુએ. બહેનની પાછળ પડેલા લાલચુઓ અને ભાઈની પાછળ પડેલી પોલીસનો ત્રાસ ઓછો ન હોય, એમ કહાનીમાં વધુ એક કરુણ ટ્વિસ્ટ આવે. એક ભયંકર યાતનામાં ફસાઈ ગયેલી બહેનને ઉગારવા માટે ભાઈને ભારોભાર અણગમતા લોકો સાથે પનારો પાડવો પડે. એક સાથે બે બાજુ સમાંતરે વાર્તા ચાલતી જાય અને નૈતિકતા-અનીતિ, વેર-માનવતા વચ્ચે ચલકચલાણું ચાલ્યા કરે.